CELEX: 32017D1769
Language: mt
Date: 2017-09-25 00:00:00
Title: Deċiżjoni ta' Implimentazzjoni tal-Kunsill (UE) 2017/1769 tal-25 ta' Settembru 2017 li tawtorizza lir-Repubblika tal-Polonja tikkonkludi ftehim mal-Ukrajna li jinkludi dispożizzjonijiet li jidderogaw mill-punt (d) tal-Artikolu 2(1) u mill-Artikolu 5 tad-Direttiva 2006/112/KE dwar is-sistema komuni ta' taxxa fuq il-valur miżjud, fir-rigward tal-manutenzjoni tal-pontijiet tat-triq fil-fruntiera Polonja-Ukrajna

28.9.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 250/73
            
         DEĊIŻJONI TA' IMPLIMENTAZZJONI TAL-KUNSILL (UE) 2017/1769
   tal-25 ta' Settembru 2017
   li tawtorizza lir-Repubblika tal-Polonja tikkonkludi ftehim mal-Ukrajna li jinkludi dispożizzjonijiet li jidderogaw mill-punt (d) tal-Artikolu 2(1) u mill-Artikolu 5 tad-Direttiva 2006/112/KE dwar is-sistema komuni ta' taxxa fuq il-valur miżjud, fir-rigward tal-manutenzjoni tal-pontijiet tat-triq fil-fruntiera Polonja-Ukrajna
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea,
   Wara li kkunsidra d-Direttiva tal-Kunsill 2006/112/KE tat-28 ta' Novembru 2006 dwar is-sistema komuni ta' taxxa fuq il-valur miżjud (1), u b'mod partikulari l-Artikolu 396(1) tagħha,
   Wara li kkunsidra l-proposta mill-Kummissjoni Ewropea,
   Billi:
   
               (1)
            
            
               F'konformità mal-Artikolu 5 tad-Direttiva 2006/112/KE dwar il-kamp ta' azzjoni territorjali ta' dik id-Direttiva, is-sistema tat-taxxa fuq il-valur miżjud (“VAT”) hija, bħala regola, applikabbli fit-territorju ta' Stat Membru.
            
         
               (2)
            
            
               Permezz ta' ittra rreġistrata mal-Kummissjoni fis-7 ta' Ottubru 2016, il-Polonja talbet awtorizzazzjoni sabiex tikkonkludi ftehim mal-Ukrajna fir-rigward tal-manutenzjoni ta' tliet pontijiet tat-triq li jaqsmu x-Xmara Bug fil-fruntiera Polonja-Ukrajna (il-“Ftehim”). Dak il-Ftehim fih dispożizzjonijiet li jidderogaw mill-punt (d) tal-Artikolu 2(1) u mill-Artikolu 5 tad-Direttiva 2006/112/KE.
            
         
               (3)
            
            
               F'konformità mat-tieni subparagrafu tal-Artikolu 396(2) tad-Direttiva 2006/112/KE, il-Kummissjoni infurmat lill-Istati Membri l-oħrajn bit-talba magħmula mill-Polonja permezz ta' ittra datata l-24 ta' Jannar 2017. Permezz ta' ittra datata l-25 ta' Jannar 2017, il-Kummissjoni nnotifikat lill-Polonja li kellha l-informazzjoni kollha meħtieġa sabiex tqis it-talba.
            
         
               (4)
            
            
               Ix-xogħol ta' manutenzjoni mwettaq fit-territorju Pollakk huwa soġġett għall-VAT fil-Polonja, filwaqt li dak imwettaq fit-territorju Ukren jaqa' barra mill-kamp ta' applikazzjoni tad-Direttiva 2006/112/KE. Barra minn hekk, kull importazzjoni mill-Ukrajna għall-Polonja tal-oġġetti użati għall-manutenzjoni tal-pontijiet tal-fruntiera hija soġġetta għall-VAT fil-Polonja.
            
         
               (5)
            
            
               Sabiex tiġi żgurata l-kisba tal-għanijiet tal-Ftehim, u b'mod partikolari sabiex jitjieb it-traffiku bejn il-Polonja u l-Ukrajna, huwa xieraq li l-Ftehim jinkludi dispożizzjonijiet li jissimplifikaw ir-regoli dwar il-VAT applikabbli għax-xogħlijiet ta' manutenzjoni u l-importazzjoni relatata tal-oġġetti.
            
         
               (6)
            
            
               Id-deroga mhu ser ikollha l-ebda impatt fuq ir-riżorsi proprji tal-Unjoni li jirriżultaw mill-VAT,
            
         ADOTTA DIN ID-DEĊIŻJONI:
   Artikolu 1
   Il-Polonja hija awtorizzata tikkonkludi ftehim mal-Ukrajna li jinkludi dispożizzjonijiet li jidderogaw mill-punt (d) tal-Artikolu 2(1) u mill-Artikolu 5 tad-Direttiva 2006/112/KE rigward it-trattament tal-VAT tat-tranżazzjonijiet u l-kamp ta' applikazzjoni territorjali tas-sistema tal-VAT, fir-rigward tal-manutenzjoni tat-tliet pontijiet tat-triq fil-fruntiera Polonja-Ukrajna msemmija fl-Anness għal din id-Deċiżjoni.
   Artikolu 2
   Permezz ta' deroga mill-Artikolu 5 tad-Direttiva 2006/112/KE, fir-rigward tal-pontijiet imsemmija fl-Anness għal din id-Deċiżjoni li l-Polonja għandha r-responsabbiltà tal-manutenzjoni tagħhom, safejn dawk il-pontijiet jestendu fuq it-territorju sovran tal-Ukrajna, il-pontijiet tal-fruntiera għandhom jiġu ttrattati bħala parti mit-territorju sovran tal-Polonja, rigward provvisti tal-oġġetti jew tas-servizzi maħsuba għall-manutenzjoni tagħhom.
   Artikolu 3
   Permezz ta' deroga mill-Artikolu 5 tad-Direttiva 2006/112/KE, fir-rigward tal-pontijiet imsemmija fl-Anness għal din id-Deċiżjoni li l-Ukrajna għandha r-responsabbiltà tal-manutenzjoni tagħhom, safejn dawk il-pontijiet jestendu fuq it-territorju sovran tal-Polonja, il-pontijiet tal-fruntiera għandhom jiġu ttrattati bħala parti mit-territorju sovran tal-Ukrajna, rigward provvisti tal-oġġetti jew tas-servizzi maħsuba għall-manutenzjoni tagħhom.
   Artikolu 4
   Permezz ta' deroga mill-punt (d) tal-Artikolu 2(1) tad-Direttiva 2006/112/KE, l-oġġetti importati minn persuni taxxabbli bi dritt sħiħ għal tnaqqis mill-Ukrajna għall-Polonja ma għandhomx ikunu soġġetti għall-VAT safejn dawk l-oġġetti jintużaw għall-manutenzjoni tal-pontijiet imsemmija fl-Anness għal din id-Deċiżjoni.
   Artikolu 5
   Din id-Deċiżjoni għandha tieħu effett fil-jum tan-notifika tagħha.
   Din id-Deċiżjoni hija indirizzata lir-Repubblika tal-Polonja.
   
      Magħmul fi Brussell, il-25 ta' Settembru 2017.
      
         
            Għall-Kunsill
         
         
            Il-President
         
         M. MAASIKAS
      
   
   
      (1)  ĠU L 347, 11.12.2006, p. 1.
   
      ANNESS
      
         Lista tal-pontijiet imsemmija fl-Artikolu 1
      
      
                  1.
               
               
                  L-Ukrajna għandha twettaq il-manutenzjoni tal-pont tat-triq tal-fruntiera li ġej, mibni bi spejjeż għall-Polonja u li huwa proprjetà tal-Polonja, fil-fruntiera Polonja-Ukrajna:
                  Pont tal-azzar twil 186,68 metru fuq ix-Xmara Bug, bejn Dorohusk u Jagodzin, tul it-triq nazzjonali Pollakka Nru 12 u t-triq pubblika Ukrena ta' importanza statali Nru M-07.
               
            
                  2.
               
               
                  Il-Polonja għandha twettaq il-manutenzjoni tal-pont tat-triq tal-fruntiera li ġej, mibni bi spejjeż għall-Polonja u li huwa proprjetà tal-Polonja, fil-fruntiera Polonja-Ukrajna:
                  Pont tal-konkrit rinfurzat u tal-azzar twil 160,38 metru fuq ix-Xmara Bug, bejn Zosin u Ustyluh, tul it-triq nazzjonali Pollakka Nru 74 u t-triq pubblika Ukrena ta' importanza statali Nru N-22.
               
            
                  3.
               
               
                  Il-manutenzjoni tal-pont tat-triq tal-fruntiera fuq ix-Xmara Bug, bi travi tal-azzar, bi gverta tal-konkrit rinfurzat u b'tul totali ta' 189,43 m, li nbena bi spejjeż għaż-żewġ Partijiet u li huwa proprjetà tagħhom it-tnejn, li jinstab bejn Dorohusk u Jagodzin, tul it-triq nazzjonali Pollakka Nru 12 u t-triq pubblika Ukrena ta' importanza statali Nru M-07, għandha ssir miż-żewġ Partijiet b'tali mod li kull Parti għandha twettaq il-manutenzjoni tal-parti tal-pont li tippossjedi, bl-esklużjoni tal-manutenzjoni fix-xitwa.
                  Il-partijiet li ġejjin għandhom ikunu responsabbli għall-manutenzjoni fix-xitwa tal-pont tat-triq tal-fruntiera, għat-tul kollu tiegħu:
                  
                              (a)
                           
                           
                              il-Polonja: mill-1 ta' Ottubru ta' kull sena b'numru fard sat-30 ta' Settembru tas-sena ta' wara;
                           
                        
                              (b)
                           
                           
                              l-Ukrajna: mill-1 ta' Ottubru ta' kull sena b'numru par sat-30 ta' Settembru tas-sena ta' wara.